Resensente het groot verantwoordelikheid | Netwerk24
Resensente het groot verantwoordelikheid
Deur Truda de Wet, Swellendam 20 November 2019 00:00
Na aanleiding van Annelie Botes se rubriek in Van Alle Kante van Vrydag 15 November oor die verantwoordelike taak van resensente.
Botes het 'n onderwerp aangeroer wat ek juis ook onlangs bedink het. Dit gaan oor die verantwoordelike taak van 'n professionele resensent. Die rede hoekom ek daaroor geloop en dink het, was omdat my opinie heelwat verskil van die resensie oor een van die boeke op Die Burger se Boekeblad. Ek het die boek* 'n maand gelede al gelees en dus reeds my eie opinie oor die boek gehad. Ek het dit ook aanbeveel en aan verskeie mense geleen.
Boekeblad se resensent het egter 'n paar "slordighede" in die verhaal oorbeklemtoon. Vir my voel dit asof hierdie "slordighede" glad nie bestaan nie, en in der waarheid dalk net persoonlike afkeure van die resensent mag wees. Min of meer die helfte van die resensie handel oor negatiewe kommentaar. Die resensie sal dus iemand wat moet besluit om die boek te koop of nie beslis ontmoedig.
Ek het twee ander resensies oor dieselfde boek gelees, wat beslis 'n ander boodskap oordra. My mening is dat die boek goed geskryf en boeiend is, besonder deeglik nagevors is, en 'n algemene gevoel van hoop skep. (Die moeilike onderwerp van dié boek is naamlik die verpletterende gevolge van kindermolestering, wat lewenslank kan aanhou, indien dit nie aan die lig kom en sielkundig behandel word nie.)
Hierdie boek kan juis dien as stimulus om aan "slagoffers" die moed te gee om hul stories te vertel, en werk te maak van die "sielkundige las" waarmee hulle moet saamleef. Dit verdien beslis 'n oorwegend positiewe resensie, en meer nog – dit kan dien as 'n hulpmiddel om "slagoffers" op die pad na genesing te bring!
* Die boek waarna ek verwys is My naam is Prins, ek slaap met die lig aan, deur Christine Barkhuizen le Roux.